ЛъэныкъуитIри арэзы къещI
«Спартак-Налшык» (Налшык) — «Тосно» (Ленинград область) — 1:1 (0:0). Налшык. «Спартак» стадион. ФокIадэм и 26-м. ЦIыху 1600-рэ еплъащ.
Судьяхэр Фисенкэ (Владивосток), Глот (Ярославль), Зайнагутдинов (Уфа).
«Спартак-Налшык»: Антипов, Тебэрды, Дашаев, Мэкъуауэ, Мурачёв, Войнов (Каркаев, 81), Мухьэммэд, Ахриев (Крамаренкэ, 70), Багъэтыр, Дроздов (Соблыр, 79), Гугуев (Ахъядов, 67).
«Тосно»: Нигматуллин, Буйволов, Абазэ, Гарбуз, Дугалич, Палиенкэ (Чиркин, 88), Богаев (Киреенкэ, 86), Галиулин, Мухаметшин, Кашчелан, Марков (Кутьин, 66).
Топхэр дагъэкIащ: Марковым, 60 (0:1). Дашаевым, 72 (1:1).
Дагъуэ къыхуащIащ: Мэкъуауэм, Марковым, Кашчелан.
Великий Новгород къалэр иджы зи хэщIапIэ «Тосно» командэр мыгъэрей зэхьэзэхуэм щынэхъ лъэщхэм ящыщ зыщ. Псом хуэмыдэу ар ябгэщ хьэщIапIэ щыкIуахэм и деж — иригъэкIуэкIа зэIущIихым ящыщу плIым щытекIуащ, тIум щызэрытегъэкIуакъым. Уеблэмэ Ленинград областым и командэм Мэзкуу щыхигъэщIащ зэхьэзэхуэм бжьыпэр щызыIыгъ «Динамо»-р. Мис апхуэдэ хьэрхуэрэгъу къыхуеблэгъат «Спартак-Налшыкым» блыщхьэ кIуам.
Дауи, IэщIагъэлIхэм къыхагъэщырт «Тосно»-м мы зэIущIэм текIуэныгъэр къызэрыщихьыфынур. Абы щыгъуэми зыщагъэгъупщэртэкъым ди командэр игъэкIуэтыгъуафIэ зэрымыхъунури.
Премьер-лигэм етIанэгъэ щыджэгуну Iэмал къезыт етIуанэ увыпIэм зыщызыгъэбыда хьэщIэхэр нэхъ лъагэжу дэкIуэтеину хущIокъу. Ар наIуэу къигъэлъэгъуащ вэсэмахуэрей зэIущIэми. Пэжщ, джэгум и япэ Iыхьэр удэзыхьэхыу щытакъым. Нэхъапэм зэи зэхуэмыза командитIыр япэщIыкIэ зэрыцIыхун хуейт, щхьэж и тIасхъэр къихутэу.
Сыхьэт ныкъуэ дэкIа иужькIэщ ебгъэрыкIуэныгъэ лъэщхэм щыщIадзар. Ар япэу къызэхъулIар «Тосно»-м и футболистхэращ. Галиулиным и закъуэу ди гъуэм къыбгъэдыхьэну хузэфIэкIащ, арщхьэкIэ Антиповыр къыдэцIэфтри, топыр зыIэригъэхьащ.
Джэгум и етIуанэ Iыхьэр «Спартак-Налшыкым» нэхъ жыджэру къыщIидзащ. Гугуевыр, Ахриевыр, Мухьэммэдыр зэкIэлъхьэужьу хьэщIэхэм яхэлъадэрт, я щхьэр щIрагъэхьэу. Ди лъахэгъу Абазэ Руслан зи пашэ «Тосно»-м и гъуащхьэхъумэхэр ерагъкIэ абыхэм япэлъэщу арат. Мыгувэу налшыкдэсхэр къыхэжаныкIыну къыпщыхъурт, арщхьэкIэ топ зыхудагъэкIар езыхэращ. Штрафной ягъэзэщIа иужькIэ Марковым ди гъуэр щхьэкIэ хигъэщIащ.
Топ къызэрыхудагъэкIам и жэуапу «Спартак-Налшыкым» и тренерхэм футболистыщIэхэр кърагъэхьащ. ИкIи Ахъядовымрэ Крамаренкэрэ хэгъэрейхэм я ебгъэрыкIуэныгъэхэм псэщIэ халъхьэжащ. Дакъикъэ зыбжанэ дэкIауэ арат бжыгъэр зэхуэдэ щыхъужам: угловойр къыхата иужькIэ, Дашаев Аслъэн псоми ящхьэпрыпкIри, щхьэкIэ топыр гъуэм дигъэкIащ.
Зи лъэр жан хъужа ди щIалэхэм я ебгъэрыкIуэныгъэхэм адэкIи ерыщу пащащ. Ахэр хущIэкъуащ текIуэныгъэр зыIэрагъэхьэну икIи мызэ-мытIэу абы пэгъунэгъу дыдэ хъуат. АрщхьэкIэ Крамаренки, Ахъядовми (тIэунейрэ), Каркаевми къахукъуэкIа Iэмалхэр къахуэгъэсэбэпакъым.
Джэгур зэрытемыгъэкIуауэ, 1:1-уэ, иухащ. ЛъэныкъуитIри абы арэзы къищIа хуэдэщ.
АдэкIэ фыщыдгъэгъуэзэнщ япэ дивизионым иужьу щызэхэта зэIущIэхэм къарикIуа бжыгъэхэм. Мис ахэр: «Луч-Энергия» (Владивосток) — «Спартак-2» (Мэзкуу) — 0:0, «Енисей» (Красноярск) — «Мордовия» (Саранск) — 4:0, «Тюмень» (Тюмень) — «Кубань» (Краснодар) — 2:0, «Нефтехимик» (Нижнекамск) — «Сокол» (Саратов) — 2:2, «Волгарь» (Астрахань) — «Тамбов» (Тамбов) — 1:2, «Шинник» (Ярославль) — «Факел» (Воронеж) — 0:2, «Зенит-2» (Санкт-Петербург) — «СКА-Хабаровск» (Хабаровск) — 1:1, «Динамо» (Мэзкуу) — «Сибирь» (Новосибирск) — 1:0, «Балтика» (Калининград) — «Химки» (Химки) — 0:0.
КъыкIэлъыкIуэ джэгугъуэр «Спартак-Налшыкым» тхьэмахуэ къакIуэ, жэпуэгъуэм и 2-м, иригъэкIуэкIынущ. А махуэм ди щIалэхэр Тамбов къалэм абы и щIыпIэ командэм щыIущIэнущ.
Жыласэ Заурбэч.
Сурэтым:Дашаев Аслъэн(№4) топыр дегъэкI.
